Mange har formentlig allerede nu tilsidesat andre ønsker til sommer for at kunne se Vingegaard forsvare sin Tour-triumf. Problemet er blot, at det slet ikke er sikkert, at Vingegaard stiller til start i næste udgave af den franske Grand Tour. Det oplyser sportsdirektør hos Jumbo-Visma Merijn Zeeman. - Det er ikke besluttet endnu, om Jonas vil køre Touren. Han er på ferie lige nu, og når han kommer tilbage, vil jeg også gerne høre hans ideer, fortæller sportsdirektøren til Velonews . Uddybende forklarer Zeeman, at det selvfølgelig er oplagt, at den regerende Tour-vinder stiller til start året efter sin triumf, men han gør det alligevel klart, at ingen beslutning er truffet endnu. Både Vingegaard selv og de forskellige trænere og sportsdirektører skal i fællesskab træffe beslutningen. Skal Vingegaard til Giroen? I stedet peger Zeeman, ifølge Velonews, på, at Vingegaard måske stiller til start i Giro d'Italia. Et løb, Vingegaard aldrig før har kørt, og som typisk ligger nogle måneder før Tour-starten. Jumbo-Visma-chefen tilføjer også, at det afhænger af, hvad holdkammeraten Primoz Roglic ønsker for den kommende sæson. I sidste ende forventer Zeeman, at der vil blive truffet en beslutning til december. Den kommende Giro-rute er allerede blevet præsenteret, og her venter mange enkeltstartskilometer, hvilket bør være en fordel for Vingegaard. Om knap en uge, den 27. oktober, bliver den kommende Tour-rute afsløret.

Referat:
Jonas Vingegaard vandt i sommer Tour de France som den anden dansker i historien.